**UUSKÜLA – KÜLA NAGU KODU**

Olen Uusküla elanik alates 2002. aastast. MTÜ Uusküla Külaseltsi juhatusse kuulun selle loomisest peale, aastast 2007 ning külavanemana olen tegutsenud alates 2015. aastast. See töö on minu jaoks alati olnud missioon – muuta oma küla paremaks elukohaks ja siduda kogukonda ühiseks tegutsemiseks.

Lisaks igapäevasele tööle külavanemana olen olnud aktiivne ka Jõelähtme vallavolikogus – juhtin elanikkonnakaitse ja arengukomisjoni, osalen keskkonnakomisjonis ja maavarade töögrupis ning olen tegev Loo kooli hoolekogus. Eri tasanditel saadud kogemused on aidanud luua ja toetanud Uusküla küla ja Jõelähtme valla üldise arengu eesmärke.

**Külaplats – meie südameala**

Külaplats on olnud viimastel aastatel meie kogukonna arenduste keskpunkt. Tänu kohaliku omaalgatuse programmi (KOP-i) ja Leaderi projektidele ning heale koostööle osaliste vahel valmis 3×3 korvpalliplats, paigaldati rattaparklad, infotahvel ja konteinerladu, lisaks püstijalalauad. Sel aastal asendasime vana külakiige uue vastu.

**Valgus ja teed**

Tänavavalgustuse lisamine on muutnud küla pimedal ajal turvalisemaks ja hubasemaks. See töö jätkub ka järgmistel aastatel. Samuti oleme jõudumööda korrastanud külateid, et liikumine oleks mugavam ja ohutum. Need on ressursimahukad projektid ja jätkame nendega vastavalt võimalustele.

**Küla identiteet ja tulevik**

Eelmisel aastal valmis uus küla arengukava, mille loomisel osales aktiivne osa kogukonnast. See protsess tõi kaasa ka Uusküla visuaalse identiteedi uuendamise – sündis logo ja hüüdlause **„Küla nagu kodu“**, mis väljendab täpselt meie olemust ja pürgimusi.

Kõik need saavutused on sündinud tänu koostööle – külaseltsi, külavanema ja aktiivsete elanike ühisele pingutusele. Projektid ei sünni tühjalt kohalt, nende taga on planeerimine, kirjutamine, suhtlemine ja sihikindel tegutsemine.

**Vaade edasi**

Ees on uued valimised ja uued väljakutsed. Jätkame tänavavalgustuse ja teede arendamist. Lisaks on külla tulemas elamuarendusi, mis aitavad muuta küla keskkonda veelgi kaasaegsemaks. Kindel on see, et kui liigume edasi üheskoos, pole ükski eesmärk liiga suur.

**Tõnis Tuuder**  
Uusküla külavanem  
MTÜ Uusküla Külaselts juhatuse liige